ענת ברזילי

ענת ברזילי-זמיר (נולדה ב-1974) היא שחקנית, מחזאית, תסריטאית וקומיקאית ישראלית. מנהלת בית הספר למשחק שבבעלותה "בית הספר למשחק ובידור". בעלת תואר B.A בתיאטרון ותואר B.A בספרות אנגלית באוניברסיטת תל אביב. לימודי M.A בתרפיה באומנויות. גילמה את יוליה במחזה "רומיאו ויוליה" בתיאטרון "לה ממה" בניו יורק בבימויו של אלן סטיוארט. הופיעה עם קבוצת התיאטרון הבינלאומית "אינטראקט" בבלגיה ובהולנד עם ההצגה "השקט שלפני..." בבימויה של ססקיה נורדוק הכט. שיחקה בהצגות "סנג'ר", "עזתים" ו"החוג לדרמה" של מוטי בהרב ובבימויו. בתיאטרון הקאמרי שיחקה בהצגה שכתב וביים מוטי לרנר "קסטנר" זוכת פרס מסקין. בתיאטרון החאן שיחקה בהצגה "מתן תורה בשש" שכתב וביים שמואל הספרי. בתיאטרון בית ליסין שיחקה בהצגה שביים ישראל גוריון "מצא אשה מצא טוב" ובהצגה "פופקורן" בבימויו של עודד קוטלר. בתיאטרון באר שבע שיחקה בהצגה "כסף קל" בבימויו של לסלי לוטון. בתיאטרון ירושלים שיחקה בהצגות "קוזינות יפהפיות" ו"קניידלבאר". בתיאטרון לנוער שיחקה בהצגות: "היוצאת מהכלל", "אהבה אפשרית" ועוד. בפסטיבל תיאטרונטו 1997 העלתה הצגת יחיד בשם "שיחה ממתינה". משחקת בהצגה "תפוז מכני" (הפקה משותפת של תיאטרון באר שבע, צוותא והתיאטרון הפתוח) בשני תפקידים: שרת המשטרה ואמו של אלכס. בתיאטרון פרינג' שיחקה בהצגה "ויהי אור" של יצחק בר יוסף. כתבה ושיחקה בתפקיד הראשי במחזה הקומי "החשפנית" לצד גילת אנקורי, דור צויגנבום והגר תפוחי. הצגה זו קיבלה ביקורות מצוינות ורצה כשלוש שנים (מ-2004 עד 2007). כתבה, ביימה והנחתה את המופע "כשאת אומרת לא למה את מתכוונת?" בנושא הטרדה מינית. כתבה מחזה לפסטיבל "פותחים מסך" בתיאטרון בית ליסין בשם "ילדות גדולות". בתחום הצגות הלדים, כתבה את המחזה "דני חוטר" שזכה בפרסים בפסטיבל חיפה: צל"ש הצופים הצעירים ופרס השחקן המצטיין. בעקבות הצגה זו כתבה את הספר "התוכנית הסודית של דני חוטר" שיצא בהוצאת "מעריב". כתבה מחזה לילדים בשם "כוכב אורח" שביים ישראל גוריון. כתבה ומשחקת בהצגה "סמירה" שהתקבלה לתחרות הרשמית בפסטיבל אדינבורו, ההצגה הועלתה 26 פעם וזכתה לביקורות מעולות והייתה מועמדת לפרס זכויות האדם מטעם אמנסטי אינטרנשיונל. כמו כן ב-2014 התקבלה ענת עם ההצגה לפסטיבל הפרינג' הגדול בניו יורק וזכתה לביקורות מעולות על המשחק ועל המחזה. ההצגה מועלית בתיאטרון הקאמרי הבימה ותיאטראות ברחבי ישראל. שיחקה במחזמר "חלום קוסטריקה" מאת אדיבה גפן בתפקיד הקומי של מינה בת ה-90, לצד ניצה שאול ואסתי זקהיים. כן הופיעה בהצגה "גלות" מאת ובבימוי רני בלייר, בתפקיד שרה. ברזילי העלתה את מופעי הסטנד-אפ "לענת ברזילי יש פה גדול", "אצלי או אצלך", ו"פריקשאו" (מופע נונסנס). הופיעה יותר מ-1800 פעם עם מופע הבידור שלה "המופע של ענת ברזילי". סדרות טלוויזיה: ב-1995 שיחקה בסדרת הטלוויזיה שכתב וביים אורי ברבש "סיטון" המספרת את סיפורו של עורך דין המתקשה לנהל את חייו כהלכה. ב-1999 שיחקה בסדרה שכתב וביים ארנון צדוק "משפחת עזאני" המספרת על פסיכולוג תימני החי בקונפליקט. ב-2003 שיחקה בסדרה "חלומות מתוקים" גם היא בבימויו של ארנון צדוק. ב-2004 השתתפה בסדרה "מעורב ירושלמי". ב-2005 השתתפה בסדרה "טלנובלה בע"מ". ב-2007 גילמה את שירן החופפת בסדרה שיצרה עירית לינור "משמורת", וגילמה את אליאנה בסדרה "החיים זה לא הכל". ב-2009 גילמה את סימונה ארצי בסדרה "מה שנחוץ לרווק" של עירית לינור, וגילמה את דורית בסדרה "קוויקי". ב-2010 השתתפה בסדרה "נשות הטייסים". ב-2018 השתתפה בעונה 1 של הסדרה "קופה ראשית" בתפקיד הלקוחה חיה ביסמנובסקי. תוכניות טלוויזיה: הופיעה בפינה קבועה שכתבה והגישה ב"קפה טלעד" (1997-2005) - תוכנית בוקר בהנחיית דב גיל-הר וירדנה ארזי; כתבה והגישה במשך שנה וחצי פינת תרבות קומית ב-"אודטה"; עשתה מגוון דמויות ב"פספוסים", "זהו זה!", "מוצ"ש" ובעוד תוכניות בידור ואירוח בהן הופיעה בקטעים פרי עטה. כתבה ושיחקה בסדרת האינטרנט "פנויה מדי" בהפקת Flix. שיחקה בסדרת המתח הרמון ששודרה ברשת 13 בשנת 2018. בשנת 1987 שיחקה בתפקיד קטן בסרט "המרגל הישראלי בדמשק" (המרגל הבלתי נתפס). בשנת 1989 גילמה אסירה בסרט "צמות" שכתב וביים יצחק חלוצי. ב-2000 השתתפה בסרט הקצר "לוויה על פארק דה פרנס" שכתב רשף לוי וביים אורן שטרן. ב-2007 גילמה את שפרה בורוזובסקי, התפקיד הראשי לצד מאיר סוויסה בסרט "הכתובה" שכתב וביים מנחם גולן (על פי תסריט של אפרים קישון). ב-2013 הופיעה בתפקיד עצמה בסרט "אילוף הגוררת" של ריקי שלח. בשנת 2018 שובצה במקום השלישי ברשימת חי חילונים ירוקים למועצת העיר תל אביב. בשנת 1999 הקימה ברזילי בית ספר למשחק, אותו היא מנהלת, ומלמדת בו. בבית ספר, השוכן בתל אביב, נלמדים משחק מול מצלמה, איך להיות קומיקאים, ועוד. תחילה, ניהלה ברזילי את בית הספר יחד עם בני הזוג עפרה ויינגרטן ועופר אבני. ב-2002 פרץ סכסוך בין ברזילי וויינגרטן - ברזילי חשדה שאבני וויינגרטן מועלים בכספי בית הספר. ב-2002 ברזילי הגישה תביעה לבית משפט, וב-2007 לאחר שהוכח שעופר אבני מעל בכספי בית הספר, ברזילי זכתה בתביעה שהגישה ובית המשפט חייב את אבני וויינגרטן לשלם לברזילי סכום של 430 אלף שקלים. ברזילי נשואה לרון זמיר, אם לשניים ומתגוררת בתל אביב. מדיה וקבצים בנושא ענת ברזילי בוויקישיתוף אתר האינטרנט הרשמי של ענת ברזילי ענת ברזילי, ברשת החברתית פייסבוק ענת ברזילי, ברשת החברתית אינסטגרם ענת ברזילי, במיזם "אישים" לתיעוד היצירה הישראלית ענת ברזילי, במסד הנתונים הקולנועיים IMDb (באנגלית) השואוריל של ענת ברזילי, סרטון באתר יוטיוב אתר בית הספר למשחק ובידור בהנהלת ענת ברזילי ענת ברזילי, במסד הנתונים העברי לקולנוע אידיבי ערן סויסה, קראתי, ניצחתי, שמחתי, באתר nrg‏, 11 בספטמבר 2007 ענת ברזילי, ענת ברזילי והיהדות, באתר ynet, 15 בספטמבר 2009 יערה רובינזון, ברצינות: ראיון עם ענת ברזילי, באתר nrg‏, 13 ביוני 2011 מרב יודילוביץ', "ההצגה 'סמירה' מנותקת מקונוטציות פוליטיות", באתר ynet, 2 ביוני 2011 ענת ברזילי‏, טור מיוחד: ענת ברזילי מגיבה להאשמות בפרשת חנן גולדבלט, באתר וואלה, 6 בדצמבר 2012 חן לב, ‏“זה שיא האושר עבורי": ענת ברזילי מפתיעה במחזמר חדש, באתר מעריב אונליין, 22 בדצמבר 2021 ערן סויסה, קראתי, ניצחתי, שמחתי, באתר nrg‏, 11 בספטמבר 2007